贈子發
作者：吳則禮
朝代：宋

paragraphs: 金銅仙人辭漢歌，近時作者嗟誰何。
王侯之種合瑰詭，君復鼻高胸塊磊。
著身丘壑謝幼輿，此事端憐卿輩無。
口譚名理脚穿屐，手捉毛錐家四壁。
平生三尺古錦嚢，掉頭不愛尚書郎。
飽知得句要得眼，肯道挽弓須挽强。
老夫天與覊臣骨，大笑癡兒曾咄咄。
折牀舊喜存烏皮，渇釡初欣識黔突。
未辦澆渠酒一尊，藜羮且可細論文。
政思横說與豎說，莫廢本來微妙舌。